Վանդերսոն Մասիել Սոուզա Կամպոս

Վանդերսոն Մասիել Սոուզա Կամպոս (պորտ.-բրազ. Wanderson Maciel Sousa Campos, 1994 թվական, հոկտեմբերի 7, Սան Լուիս, Բրազիլիա), հայտնի որպես Վանդերսոն կամ Վամբերտո, բրազիլացի ֆուտբոլիստ, հանդես է գալիս «Ռեդ Բուլլ Զալցբուրգ» ավստրիական ֆուտբոլային ակումբի կազմում՝ աջ եզրային հարձակվողի դիրքում։

Կարիերա 

Վանդերսոնը ծնվել է 1994 թվականի հոկտեմբերի 7-ին բրազիլական Սան Լուիս քաղաքում։ 2002 թվականին ութ տարեկան հասակում նա միանում է «Այաքս» նիդերլանդական ֆուտբոլային ակումբի երիտասարդական ակադեմիային, որի գլխավոր թիմի կազմում այդ ժամանակ հանդես էր գալիս նրա հայրը՝ Վամբերտոն։ 2009 թվականին նա կրկին հետևում է իր հորը և արդեն համալրում է բելգիական «Բերեսհոտ» ակումբի կազմը։ Խաղալով այդ թիմի երիտասարդական կազմում, 2012 թվականի հոկտեմբերի 31-ին Վանդերսոնը նշում է իր նորամուտը ֆուտբոլի Բելգիայի առաջնությունում. «Սերկլ Բրյուգեի» դեմ կայացած արտագնա խաղում նրանք կրում են 1-3 հաշվով պարտություն։

Մինչև մրցաշրջանի վերջը բրազիլացին ընդհանուր հաշվարկով մասնակցում է վեց հանդիպման, նրա ակումբը լքում է առաջին լիգան, իսկ որոշ ժամանակ անց սնանկ է հայտարարվում։ 2013 թվականի հունիսի 20-ին Վանդերսոնը երկու տարի ժամկետ ունեցող պայմանագիր է կնքում «Լերսի» հետ՝ այն բանից հետո, երբ հաջող խաղ է ցուցադրում թիմի կազմում անցկացրած փորձաշրջանի ժամանակ։

Ֆուտբոլիստը նշում է իր նորամուտը «Լերսի» կազմում 2013 թվականի հուլիսի 27-ին «Զյուլտե Վարեգեմայի» դեմ կայացած տնային խաղում, որը ավարտվում է տանտերերի 2-1 հաշվով հաղթանակով։ Իր առաջին գոլը պրոֆեսիոնալ կարիերայում Վանդերսոնը հեղինակում է 2013 թվականի նոյեմբերի 23-ին՝ գրավելով «Սերկլ Բրյուգեի» դարպասը։ 2014 թվականի հոկտեմբերին ֆուտբոլիստը հետաքրքրություն է առաջացնում այնպիսի ակումբների մոտ ինչպիսիք են «Սելտիկը», «Սուոնսին», «Վեստ Հեմը», «ՔՊՌ»-ն, «Սանդերլենդը» և «Աստոն Վիլլան», սակայն պաշտոնական առաջարկներ նա այդ ակումբներից այդպես էլ չի ստանում։ Երկու մրցաշրջանի ընթացքում բրազիլացին «Լերսի» կազմում անցկացնում է 57 հանդիպում Բելգիայի առաջնությունում և դառնում է 4 գոլի հեղինակ։

2015 թվականի ամռանը, այն բանից հետո, երբ «Լերսը» լքում է բարձրագույն առաջնությունը՝ Վանդերսոնը չի հայտնվում թիմի կողմից կազմվող մինչմրցաշրջանային հայտացուցակի մեջ. չնայած Լերսի ներկայացուցիչների կողմից գործող պայմանագրի վերաբերյալ հնչած հիշեցումների, նրա հայրը հայտարարում է, որ Վանդերսոնը ՖԻՖԱ-ի կողմից թույլտվություն ստանալուց հետո ազատ գործակալ է համարվում։ Հուլիսին դատական որոշ քննություններից հետո, բրազիլացին պայմանագիր է կնքում իսպանական «Խետաֆեի» հետ։

Չնայած այն բանին, որ Վանդերսոնը հայտավորվել էր «Խետաֆեի» երկրորդ թիմ, նա անցկացնում է մինչմրցաշրջանային պատրաստություն թիմի հիմնական կազմի հետ և դառնում է գոլի հեղինակ անգլիական «Պորտ Վեյլի» դեմ կայացած ընկերական հանդիպման ժամանակ։ Առաջին հանդիպումը Լա Լիգայում բրազիլացին անցկացնում է 2015 թվականի օգոստոսի 30-ին՝ ընդդեմ «Գրանադայի»։ Այդ խաղը ավարտվում է տնային պարտությամբ՝ 1-2 հաշվով։ 2015-16 մրցաշրջանում Վանդերսոնը թիմի հիմնական կազմում անցկացնում է 20 հանդիպում։

2016 թվականի հուլիսի 1-ին Վանդերսոնը ազատ գործակալի կարգավիճակով երեք տարի ժամկետով պայմանագիր է կնքում ավստրիական «Ռեդ Բուլլ Զալցբուրգ» ֆուտբոլային ակումբի հետ։ 2016 թվականի օգոստոսի 3-ին նա հեղինակում է իր առաջին գոլը Չեմպիոնների Լիգայի շրջանակներում՝ գրավելով ալբանական «Պարտիզանիի» դարպասը։

Անձնական կյանք 

Վանդերսոնը համարվում է ֆուտբոլիստ Վամբերտոյի տղան, ով հայտնի է «Ստանդարդի» և «Այաքսի» կազմում ցուցադրած իր ելույթներով։ Վանդերսոնի ավագ եղբայրը՝ Դանիլոն համարվում է «Այաքսի» ֆուտբոլային ակադեմիայի շրջանավարտներից մեկը և ունի բելգիական քաղաքացիություն։ Ներկա ժամանակներում Դանիլոն հանդես է գալիս թուրքական «Անտալյասպորի» կազմում։

Վիճակագրություն

Ծանոթագրություններ

Արտաքին հղումներ 
 
 
 

Բրազիլացի ֆուտբոլիստներ
Լա Լիգայի ֆուտբոլիստներ
Ռուսաստանի Պրեմիեր Լիգայի խաղացողներ
Ֆուտբոլի հարձակվողներ